Republikanci iz manjinskih skupina - još uvijek rijetkost (1/9/04) - 2004-08-31
17 posto delegata na konvenciji Republikanske stranke su crnci i latino-amerikanci; na prošloj konvenciji bilo ih je 10 posto, a 1996. 
Sastav stranačkih delegata na republikanskoj konvenciji koja se održava u New Yorku pokazuje da je ova stranka posljednjih godina uspjela privući izvjestan broj pripadnika američkih manjina, prije svega crnaca i Amerikanaca latino-američkog podrijetla. Pripadnika manjina je među delegatima ove godine 17 posto – prije četiri godine, na prošloj konvenciji bilo ih je 10 posto, a prije osam godina – tek šest posto. Međutim, u privlačenju pripadnika manjina, republikance još uvijek očekuje mnogo posla. Prije četiri godine, na posljednjim predsjedničkim izborima, 90 posto američkih crnaca glasalo je za demokrata Ala Gorea. Za Ala Gorea je glasalo i 62 posto glasača latino-američkog podrijetla. Zbog čega pripadnici američkih manjina tradicionalno podržavaju demokrate? Kratka, neformalna anketa u newyorškoj podzemnoj željenici pokazuje da među crncima i latino-amerikancima republikanci imaju vrlo lošu reputaciju. "Republikanci nemaju pojma kako žive obični ljudi poput nas, ljudi koji putuju podzemnom željenicom na posao, ljudi koji ovise o vladinim bonovima za hranu... “ kaže jedan od ispitanika. Jedna prolaznica tvrdi da “republikanci brinu jedino o bogatima”, te da ih “ne zanima opće dobro”. “Republikance poistovjećujem s represijom, s nepravdom” – kaže jedan crnac. Republikanka Lolita Jackson, čelnica ogranka Republikanske stranke na Manhattanu, ne slaže se s time. I ona je afričkog podrijetla. Ona kaže da demokrati “možda pomažu manjinama da prežive siromaštvo, međutim ne čine mnogo da ih iz siromaštva uzdignu”. A zašto je to tako? Zbog toga što Demokratska stranka podršku manjina uzima “zdravo za gotovo”, kao samu po sebi razumljivu – tvrdi Lolita Jackson. "Ako kao grupa dajete 90-postotnu podršku jednoj stranci – onda vas nitko ne sluša. Stranka za koju glasate, ne trudi se uopće – jer zna da je vaša podrška bezrezervna. Stranka protiv koje jeste, za vas uopće ne brine – jer ste joj nedostižni. Lolita Jackson tvrdi da se u stvarnosti mnogi crnci i latino-amerikanci slažu s konzervativnim postavkama Republikanske stranke. Većina njih primjerice redovito ide u crkvu, te se protive pobačaju ili legalizaciji istospolnih brakova – čemu se republiaknci protive, dok demorkati to podržavaju. Republikanski medijski stručnjak Jim Nadler smatra da bi njegova stranka trebala više raditi na privlačenju manjinskih glasača, od kojih su mnogi dio srednje klase – što znači da ih privlače vrijednosti za koje se zalaže Republiaksnka stranka: "Polako shvaćamo da ćemo glasače iz manjskih grupa pridobiti jedino ako im se izravno obratimo – putem njihovih radio postaja, njihovih televizijskih mreža, njihovih novina." Republikanska stranka čini napore da privuče manjinske glasače – primjerice na konvenciji se održavaju redovite tiskovne konferencije na španjolskom jeziku. No, republiaknce očekuje dosta posla – 40 posto delegata na demokratskoj stranačkoj konvenciji bili su pripadnici manjina. Na konvenciji Republikanske stranke – tek 17 posto delegata su crnci ili latino-Amerikanci.